als_Latn dik_Latn azb_Arab
Nuk po të shkruaj për të të thënë se të dua shumë, jo as për të të thënë se për ty po derdh lot në këto momente. Ajo që sot më shtyn të të shkruaj është malli që kam për ty. Vërtet, në këto momente po ndjej mall, edhe pse nuk kam ndjenjë dashurie! Mallin e respektoj, e respekti për ty është e vetmja që më ka mbetur brenda meje dhe nuk po dua ta zhduk. Malli në këto momente nuk po më lë, vërtet, të qetë…
Sot më erdhën në mendje kujtimet dhe ëndrrat që thellë i kam varrosur në shpirt, ato miliona ëndrra që, vërtet, ka kohë që kanë filluar të treten, por sot vetëm malli po më shtyn të të shkruaj. Dhe, e vetmja ndjenjë që, vërtet, për ty nuk e kam shuar është respekti. Kjo ndjenjë po më çon në mallin që kam për ty. E, malli që kam për ty të të shoh dhe të të shtrëngoj fort pas vetes e të ulem me ty në një tavolinë kafeneje të t’i kujtojmë ditët e kaluara bashkë është ende në shpirtin tim…
Dhe, derisa i mendoj këto gjëra, pa dashje dalin edhe pikat e para të lotit nga sytë e mi. Nuk e di as vetë pse qaj! Por, kur loti pikon, ma kujton këngën e Mahmut Feratit “Pikon loti për dashuri”.
Andaj, eja e më përqafo, që të të jap lumturi e zemër dhe të bëhemi një trup i vetëm, si dikur… /F./Kosovarja/
als_Latn als_Latn als_Latn als_Latn